তথ্যবিবরণী                                                                   নম্বর : ১৮৩৩

**বাংলাদেশ আজ উন্নয়নের মহাসড়কে**

 **-- নৌ-প্রতিমন্ত্রী**

বিরল (দিনাজপুর), ৪ জ্যৈষ্ঠ (১৮ মে) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, বাংলাদেশ আওয়ামী লীগ কোনো কিছুর বিনিময়ে রাজনীতি করে না। আমরা যেহেতু দেশ পরিচালনার দায়িত্বে আছি সেহেতু জনগণের সেবার জন‍্য কাজ করে যাব। এটাই হচ্ছে বর্তমান সরকারের ধর্ম এবং দায়িত্ববোধ।

প্রতিমন্ত্রী আজ দিনাজপুরের বিরল উপজেলায় পূর্ব মহেশপুর ব্রিজের উদ্বোধন এবং তুলাই নদীর উপর নির্মিতব্য মাধববাটি-সাবইল সংযোগ ব্রিজের ভিত্তিপ্রস্তর স্থাপন উপলক্ষ‍্যে আয়োজিত অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, আওয়ামী লীগ কাজ করে জনগণের মানোন্নয়নের জন‍্য। দেশের মানুষ যাতে ভাল থাকে; দেশের যেন কল‍্যাণ হয় সেজন‍্য। আওয়ামী লীগের নেতৃত্বে স্বাধীন সার্বভৌম বাংলাদেশ পেয়েছি। আমাদের আদর্শ আছে- জাতির পিতা শেখ মুজিব। আওয়ামী লীগ যখনি দেশ পরিচালনার দায়িত্ব পায় দেশের মানুষ তখন কিছু না কিছু পায়। আওয়ামী লীগ ১৫বছর ধরে দায়িত্ব পালন করছে বলে আজকে বাংলাদেশ উন্নয়নের মহাসড়কে। সমগ্র পৃথিবী আজকে বাংলাদেশকে মর্যাদা করে। সমগ্র পৃথিবী আজকে বাংলাদেশের প্রধানমন্ত্রীকে সম্মান দেয়। জাপান ও বৃটেনের প্রধানমন্ত্রী এবং বিশ্বব‍্যাংক প্রধানমন্ত্রীকে সম্মানিত করেছে।

বিরল উপজেলা আওয়ামী লীগের সভাপতি ও পৌর মেয়র সবুজার সিদ্দিক সাগরের সভাপতিত্বে অনুষ্ঠানে অন‍্যান্যের মধ‍্যে বক্তব‍্য রাখেন বিরল উপজেলা নির্বাহী কর্মকর্তা মোছা. আফছানা কাওসার, বিরল উপজেলা আওয়ামী লীগের সাধারণ সম্পাদক রমাকান্ত রায় ও উপজেলা প্রকৌশলী মো.আনোয়ার।

উল্লেখ্য, পূর্ব মহেশপুর ব্রিজটি নির্মাণে ব‍্যয় হয়েছে সাড়ে তিন কোটি টাকা এবং তুলাই নদীর উপর নির্মিতব্য মাধববাটি-সাবইল সংযোগ ব্রিজটি নির্মাণে ব‍্যয় হবে চার কোটি ২২ লাখ টাকা।

#

জাহাঙ্গীর/রফিকুল/সেলিম/২০২৩/২৩১৫ ঘণ্টা

তথ্যবিবরণী                                                                   নম্বর : ১৮৩২

টেলিভিশনে স্ক্রল আকারে প্রচারের জন্য

**সকল ইলেক্ট্রনিক মিডিয়া**

ঢাকা, ৪ জ্যৈষ্ঠ (১৮ মে) :

সরকারি-বেসরকারি টিভি চ্যানেলসহ সকল ইলেক্ট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা :

“আগামীকাল সকাল ১০টায় আশকোনাস্থ হজ ক্যাম্প থেকে হজ কার্যক্রম উদ্বোধন করবেন মাননীয় প্রধানমন্ত্রী শেখ হাসিনা, এমপি**” -- ধর্ম বিষয়ক মন্ত্রণালয়।**

#

আসিফ/রাহাত/মোশারফ/রফিকুল/সেলিম/২০২৩/২০৫০ ঘণ্টা

তথ্যবিবরণী                                                                   নম্বর : ১৮৩১

**পর্যটন খাতকে আকর্ষণীয় করে গড়ে তুলতে হবে**

 **-- সংস্কৃতি প্রতিমন্ত্রী**

ঢাকা, ৪ জ্যৈষ্ঠ (১৮ মে) :

সংস্কৃতি বিষয়ক প্রতিমন্ত্রী কে এম খালিদ বলেছেন, পর্যটন খাতকে আরো আকর্ষণীয় করে গড়ে তুলতে হবে। যদিও বিগত ১০-১২ বছরে এ খাতে যথেষ্ট অগ্রগতি হয়েছে। তারপরও আমাদের পর্যটন খাতকে বিশ্বমানের করে গড়ে তোলা দরকার। এ লক্ষ্যে পর্যটন সংক্রান্ত অবকাঠামো উন্নয়নে আমাদের আরো মনোনিবেশ করতে হবে। সংস্কৃতি ও পর্যটন মন্ত্রণালয়ের কর্মকাণ্ডে সমন্বয় সাধন করতে হবে। কেননা, পৃথিবীর বেশিরভাগ দেশেই পর্যটন খাত সংস্কৃতি বিষয়ক মন্ত্রণালয়ের আওতাভুক্ত।

প্রতিমন্ত্রী আজ রাজধানীর হোটেল সোনারগাঁওয়ের পদ্মা হলে পাক্ষিক ট্রাভেল পত্রিকা ‘বাংলাদেশ মনিটর’ আয়োজিত ১৮তম ঢাকা আন্তর্জাতিক পর্যটন মেলা ‘AIRASTRA DHAKA TRAVEL MART-2023’ এর উদ্বোধন অনুষ্ঠানে প্রধান অতিথির বক্তব্যে এসব কথা বলেন।

প্রধান অতিথি বলেন, কোনো নতুন দেশে ভ্রমণের ক্ষেত্রে পর্যটকরা সাধারণত সে দেশের ঐতিহাসিক ও প্রত্নতাত্ত্বিক স্থানসমূহ পরিদর্শন করে থাকেন। প্রাগৈতিহাসিক ও প্রত্নতাত্ত্বিক স্থাপনার ক্ষেত্রে বাংলাদেশ কোনো অংশে পিছিয়ে নেই। এদেশের রয়েছে সমৃদ্ধ ইতিহাস-ঐতিহ্য। আমাদের সরকারি গেজেটভুক্ত ৫১৭টি প্রত্নতাত্ত্বিক স্থাপনা রয়েছে। এসব স্থানের যথাযথ সংস্কার-সংরক্ষণ সম্পন্ন করা হলে বাংলাদেশ হবে বিশ্ব পর্যটকদের কাছে আকর্ষণীয় গন্তব্যস্থল।

অনুষ্ঠানে বিশেষ অতিথি হিসাবে বক্তৃতা করেন বেসামরিক বিমান পরিবহন ও পর্যটন মন্ত্রণালয়ের সচিব মোকাম্মেল হোসেন। সম্মানিত অতিথি হিসেবে বক্তব্য রাখেন বাংলাদেশে নিযুক্ত মালয়েশিয়ার রাষ্ট্রদূত হাজনাহ মোঃ হাশিম, বাংলাদেশ পর্যটন কর্পোরেশনের চেয়ারম্যান মোঃ রাহাত আনোয়ার ও বেসামরিক বিমান চলাচল কর্তৃপক্ষের চেয়ারম্যান এয়ার ভাইস মার্শাল এম. মফিদুর রহমান। অন্যান্যের মধ্যে বক্তৃতা করেন এয়ারঅ্যাস্ট্রা এর প্রধান নির্বাহী কর্মকর্তা ইমরান আসিফ ও ইস্টার্ন ব্যাংক লিমিটেডের হেড অভ্‌ কমিউনিকেশন ও এক্সটার্নাল অ্যাফেয়ার্স এর প্রধান জিয়াউল করিম। অনুষ্ঠানে স্বাগত বক্তব্য রাখেন পাক্ষিক বাংলাদেশ মনিটর এর সম্পাদক ও মেলা আয়োজন কমিটির চেয়ারম্যান কাজী ওয়াহিদুল আলম।

প্রতিমন্ত্রী পরে মেলার বিভিন্ন স্টল পরিদর্শন করেন।

উল্লেখ্য, তিন দিনব্যাপী এ আন্তর্জাতিক পর্যটন মেলা চলবে ২০ মে রাত ৮টা পর্যন্ত। প্রতিদিন সকাল ১০টা থেকে রাত ৮টা পর্যন্ত মেলা পরিদর্শন করা যাবে।

#

ফয়সল/রাহাত/মোশারফ/রফিকুল/সেলিম/২০২৩/২১০০ ঘণ্টা

তথ্যবিবরণী                                                                   নম্বর : ১৮৩০

**কর্মকর্তাদেরকে প্রকৃত সমাজকর্মী হিসেবে প্রতিষ্ঠিত করার আহ্বান সমাজকল্যাণ মন্ত্রীর**

ঢাকা, ৪ জ্যৈষ্ঠ (১৮ মে) :

 সমাজকল্যাণ মন্ত্রী নুরুজ্জামান আহমেদ বলেছেন, সমাজের সেবা করার প্রত্যয় নিয়ে কর্মকর্তাদের কাজ করতে হবে। একজন প্রকৃত সমাজকর্মী হিসেবে নিজেকে প্রতিষ্ঠিত করতে হবে। জনসেবার পবিত্র দায়িত্ব নিষ্ঠার সাথে পালন করার জন্য মন্ত্রী সকলকে আহ্বান জানান।

 মন্ত্রী আজ রাজধানীর আগারগাঁওস্থ জাতীয় সমাজসেবা একাডেমি মিলনায়তনে ৫০তম বুনিয়াদি প্রশিক্ষণ কোর্সের সমাপনী অনুষ্ঠানে প্রধান অতিথির বক্তব্যে এসব কথা বলেন। অনুষ্ঠানে সভাপতিত্ব করেন সমাজসেবা অধিদফতরের মহাপরিচালক ড. আবু সালেহ মোস্তফা কামাল।

 মন্ত্রী বলেন, বাংলাদেশ সঠিক নেতৃত্বে সঠিক পথে রয়েছে। সাম্প্রতিক সময়ে দেশ পরিচালনায় প্রধানমন্ত্রীর দক্ষতা বিষয়ে বিশ্বনেতাদের ভূয়সী প্রশংসা প্রমাণ করে বহির্বিশ্বে দেশের মর্যাদা বৃদ্ধি পেয়েছে। এ প্রশংসা দেখে বিদেশি প্রভূদের কাছে ধর্না দেয়া বিরোধী পক্ষের মাথা খারাপ হয়ে গিয়েছে। তারা বিভিন্ন আশঙ্কার গল্প বানিয়ে জনগণকে বিভ্রান্ত করার চেষ্টা করছে।

 মন্ত্রী আরো বলেন, দেশের উন্নয়ন ও অগ্রগতি চোখে আঙুল দিয়ে দেখিয়ে দেয়ার পরও বিরোধী পক্ষের মিথ্যাচার বন্ধ হয়নি। এটি তাদের রাজনৈতিক দেউলিয়াত্বের প্রকাশ।

 পরে মন্ত্রী বুনিয়াদি প্রশিক্ষণার্থীদের হাতে সনদ ও সম্মাননা তুলে দেন।

#

জাকির/আরমান/রাহাত/মোশারফ/রফিকুল/শামীম/২০২৩/২০২০ঘণ্টা

তথ্যবিবরণী                                                                   নম্বর : ১৮২৯

**বিদ্যুৎ খাতের আধুনিকায়নে উদ্ভাবনী উদ্যোগ ও বেসরকারি খাতের ওপর গুরুত্ব দেয়া হচ্ছে**

 **--বিদ্যুৎ প্রতিমন্ত্রী**

ঢাকা, ৪ জ্যৈষ্ঠ (১৮ মে) :

  বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, বিদ্যুৎ খাতের আধুনিকায়নে উদ্ভাবনী উদ্যোগ ও বেসরকারি খাতের ওপর গুরুত্ব দেয়া হচ্ছে। নবায়নযোগ্য জ্বালানির প্রসারে বিশেষ উদ্যোগ নেয়া হয়েছে। ২০২৪ সালের মধ্যে নবায়নযোগ্য উৎস হতে ২ হাজার মেগাওয়াট বিদ্যুৎ উৎপাদনের অনুমোদন ও পাওয়ার প্রক্রিয়া চলমান রয়েছে।

  প্রতিমন্ত্রী আজ ঢাকায় ইন্টারকন্টিনেন্টাল  হোটেলে “Systematic identification and access to land for renewable energy in Bangladesh” শীর্ষক কর্মশালার সমাপনী অনুষ্ঠানে প্রধান অতিথির বক্তব্যে এসব কথা বলেন।

 নসরুল হামিদ বলেন, নবায়নযোগ্য জ্বালানির প্রসারে অর্থায়ন একটি গুরুত্বপূর্ণ বিষয়। অর্থায়নের সাথে কম খরচে অর্থায়ন বিষয়টিও সম্পৃক্ত। কৃষির জন্য জমি রেখে নবায়নযোগ্য জ্বালানির প্রসারকে সরকার উৎসাহিত করছে ও করবে।  রুপটফ সোলারের জন্য নেট মিটারিং কার্যক্রম জোরদার রাখা হয়েছে। অন্যান্য মন্ত্রণালয়ের অব্যবহৃত অকৃষি জমি ব্যবহারেও সংশ্লিষ্টদের সহযোগিতা চাওয়া হচ্ছে।

 উল্লেখ্য, বিশ্বব্যাংকের সহযোগিতায় নবায়নযোগ্য জ্বালানিতে বিনিয়োগ বৃদ্ধি ও ভূমির প্রাপ্তি শীর্ষক প্রাক-সম্ভাব্যতা যাচাই করা হয়। যাচাই প্রতিবেদনে ভূমি মন্ত্রণালয়ের সাথে একটি সমঝোতা স্মারক চুক্তি, নবায়নযোগ্য জ্বালানিতে বিনিয়োগ জোন করা, ভূমির ডিজিটালভিত্তিক প্লট রেকর্ড, কারিগরিভাবে উপযুক্ত সরকারি ভূমি চিহ্নিত করার পদ্ধতি প্রতিষ্ঠা ও আন্তর্জাতিক মানদণ্ডের সাথে সামঞ্জস্যপূর্ণ নবায়নযোগ্য জ্বালানিতে বিনিয়োগের জন্য ভূমি অধিগ্রহণ নিশ্চিত করার জন্য প্রক্রিয়া চালুকরণ প্রভৃতি সুপারিশ করা হয়। প্রাক-সম্ভাব্যতা যাচাই প্রতিবেদনে ছয়টি সাইট চিহ্নিত করা হয়েছে যেখান থেকে নবায়নযোগ্য উৎস হতে ৬৩০৬ দশমিক ৩৮ মেগাওয়াট বিদ্যুৎ উৎপাদন করা সম্ভব।

 বিদ্যুৎ বিভাগের অতিরিক্ত সচিব মোঃ নূরুল আলমের সভাপতিত্বে অনুষ্ঠানে অন্যান্যের মাঝে স্রেডার চেয়ারম্যান মুনীরা সুলতানা ও বিদ্যুৎ উন্নয়ন বোর্ডের চেয়ারম্যান প্রকৌশলী মোঃ মাহবুবুর রহমান বক্তব্য রাখেন।

#

আসলাম/আরমান/রাহাত/মোশারফ/রফিকুল/শামীম/২০২৩/১৯৫৫ঘণ্টা

তথ্যবিবরণী                                                                   নম্বর : ১৮২৮

**উজবেকিস্তানকে অর্থনৈতিক অঞ্চল ও হাইটেক পার্কে বিনিয়োগের আহ্বান বাণিজ্যমন্ত্রীর**

ঢাকা, ৪ জ্যৈষ্ঠ (১৮ মে) :

 দেশের ১০০টি বিশেষ অর্থনৈতিক অঞ্চল এবং হাইটেক পার্কে বিনিয়োগের জন্য উজবেকিস্তানের প্রতি আহ্বান জানিয়েছেন বাণিজ্যমন্ত্রী টিপু মুনশি। এছাড়া বাংলাদেশ-উজবেকিস্তানের মধ্যে দ্বিপাক্ষিক বাণিজ্য বৃদ্ধি এবং পর্যটনখাত সম্প্রসারণে পুনরায় সরাসরি ফ্লাইট পরিসেবা চালু করার আহ্বান জানান মন্ত্রী।

 আজ মন্ত্রণালয়ে উজবেকিস্তানের উপ-পররাষ্ট্র মন্ত্রী বাখরম অ্যালোয়েভ (Bakhrom Aloev) এর নেতৃত্বে একটি প্রতিনিধি দল সাক্ষাৎ করতে এলে মন্ত্রী এ আহ্বান জানান।

 টিপু মুনশি বলেন, উভয় দেশের ব্যবসা-বাণিজ্য এবং পর্যটন খাতের বিকাশের প্রচুর সম্ভাবনা রয়েছে। প্রধানমন্ত্রী শেখ হাসিনা দেশে ১০০টি অর্থনৈতিক অঞ্চল এবং হাইটেক পার্ক নির্মাণ করেছেন এবং বিদেশি বিনিয়োগকারীদের জন্য আকর্ষণীয় প্রণোদনা প্যাকেজ এবং সুবিধা ঘোষণা দিয়েছেন। তিনি উজবেক বিনিয়োগকারীদের এ সুযোগ কাজে লাগিয়ে বিনিয়োগ করার আহ্বান জানান।

 বাণিজ্যমন্ত্রী উজবেকিস্তানের উপ-পররাষ্ট্র মন্ত্রীকে বলেন, বাংলাদেশ-উজবেকিস্তান সরাসরি ফ্লাইট চালু এবং ভিসা সহজীকরণ হলে দুই দেশের ব্যবসায়ীরা সফর করে বিনিয়োগের ক্ষেত্র বের করতে পারবেন। সরকার-সরকারের পাশাপাশি ব্যবসায়ী-ব্যবসায়ী যোগাযোগ বৃদ্ধি করতে হবে। তিনি দুই দেশের ব্যবসা-বাণিজ্যসহ সামগ্রিক সুবিধার জন্য সম্ভাব্য ক্ষেত্রগুলোকে খুঁজে বের করে দ্বিপাক্ষিক সম্পর্ক জোরদার করার ওপর গুরুত্বারোপ করেন। এসময় উপ-পররাষ্ট্র মন্ত্রী বাখরম অ্যালোয়েভ সরাসরি ফ্লাইট চালুর ব্যাপারে তাঁর সরকার দ্রুত পদক্ষেপ নেবে বলে জানান।

 প্রধানমন্ত্রী শেখ হাসিনা অর্থনৈতিক কূটনীতির ওপর বিশেষ গুরুত্ব দিয়ে কাজ করছেন উল্লেখ করে মন্ত্রী এসময় জানান, আগামী আগস্ট মাসে বাংলাদেশ উজবেকিস্তানে অনুষ্ঠিতব্য ‘ইন্টার গভার্নমেন্টাল কমিশন’-এ যোগদান করবে। দুই দেশের মধ্যে পণ্য ও বাণিজ্য সম্প্রসারণের লক্ষ্যে সরকারি উদ্যোগের পাশাপাশি বেসরকারি খাতের অংশগ্রহণ বাড়াতে এই সফরে বাণিজ্যমন্ত্রীর নেতৃত্বে একটি ব্যবসায়িক প্রতিনিধিদল থাকবে বলেও জানানো হয়।

 টিপু মুনশি বলেন, বাংলাদেশ স্বাধীনতা অর্জন করার পরপরই জাতির পিতা বঙ্গবন্ধু শেখ মুজিবুর রহমান ১৯৭৩ সালে উজবেকিস্তান সফরের মাধ্যমে দুই দেশের দ্বিপাক্ষিক সম্পর্কের ভিত্তি রচনা করেন। তারপর থেকেই বাংলাদেশ-উজবেকিস্তান অত্যন্ত দৃঢ় ও বন্ধুত্বপূর্ণ সম্পর্ক বজায় রেখে চলেছে। কালের পরিক্রমায় এ সম্পর্ক নতুন মাত্রা পেয়েছে।

 মন্ত্রী আরো বলেন, বাংলাদেশ যুক্তরাষ্ট্র, যুক্তরাজ্য, জাপান, সিঙ্গাপুর, অস্ট্রেলিয়াসহ ১৫২টিরও বেশি দেশে ওষুধ রপ্তানি করছে। ফার্মাসিউটিক্যাল পণ্য এবং জেনেরিক ওষুধ আমদানি ছাড়াও তৈরি পোশাক, পাট, পাটজাত পণ্য, হিমায়িত খাদ্য, সিরামিক পণ্য, আইসিটি পণ্য, হস্তশিল্প, চামড়া, কৃষি এবং কৃষি-যন্ত্র খাতে দক্ষতা উন্নয়ন এবং প্রযুক্তি হস্তান্তরের ক্ষেত্রে দুই দেশের মধ্যে সহযোগিতা প্রতিষ্ঠার বিশাল সুযোগ রয়েছে বলেও উল্লেখ করেন তিনি।

সাক্ষাৎকালে, উপ-পররাষ্ট্র মন্ত্রী তাদের দেশে বাংলাদেশি পণ্য প্রদর্শন করার আহ্বান জানান। তিনি বলেন, প্রধানমন্ত্রীর নেতৃত্বে বাংলাদেশ সকল সূচকে সাফল্য অর্জন করেছে। ফার্মাসিউটিক্যাল পণ্য বিশ্বে সুনাম ধরে রেখেছে। এসময় তিনি বাংলাদেশের ব্যবসায়ীদেরকে উজবেকিস্তানে বিনিয়োগের আহ্বান জানিয়ে দুই দেশের সম্পর্ককে আরো বন্ধত্বপূর্ণ এবং দৃঢ় অবস্থানে নেয়ার প্রত্যয় ব্যক্ত করেন।

এসময় বাণিজ্য মন্ত্রণালয়ের ঊর্ধ্বতন কর্মকর্তা ছাড়াও উজবেকিস্তানের পররাষ্ট্র দপ্তরের কর্মকর্তাগণ উপস্থিত ছিলেন।

#

হায়দার/আরমান/রাহাত/মোশারফ/রফিকুল/শামীম/২০২৩/১৯৪০ঘণ্টা

তথ্যবিবরণী নম্বর: ১৮২৭

**পত্রিকায় সংবাদ দেখে রিক্সাচালক সেন্টুর তাৎক্ষণিক চিকিৎসা সহায়তার ঘোষণা শ্রম প্রতিমন্ত্রী**

ঢাকা, ৪ জ্যৈষ্ঠ (১৮ মে):

পত্রিকায় সংবাদ দেখে রাজশাহী শহরের রিক্সাচালক মইনুজ্জামান সেন্টুকে তাৎক্ষণিক চিকিৎসা সহায়তার ঘোষণা দিয়েছেন শ্রম ও কর্মসংস্থান প্রতিমন্ত্রী বেগম মন্নুজান সুফিয়ান।

#

#   ‘নাকে অক্সিজেনের নল লাগিয়ে রিকশা চালানো সেন্টু এখন হাসপাতালে চিকিৎসাধীন’ এমন একটি সংবাদ আজ শ্রম প্রতিমন্ত্রীর দৃষ্টি গোচর হলে তিনি তাৎক্ষণিকভাবে সেন্টুর চিকিৎসার খোঁজখবর নেয়ার নির্দেশ দেন এবং শ্রম ও কর্মসংস্থান মন্ত্রণালয়ের অধীন বাংলাদেশ শ্রমিক কল্যাণ ফাউন্ডেশন তহবিল থেকে তার চিকিৎসা সহায়তার ঘোষণা দেন।

রাজশাহীর কলকারখানা ও প্রতিষ্ঠান পরিদর্শন অধিদপ্তরের মোঃ আরিফুল ইসলাম রাজশাহী মেডিকেল কলেজ হাসপাতালে ফুসফুসের সমস্যার জন্য চিকিৎসাধীন মইনুজ্জামান সেন্টুর চিকিৎসার খোঁজ খবর রাখছেন।

শ্রমজীবী মানুষের কল্যাণের জন্য বাংলাদেশ শ্রম আইন অনুযায়ী সরকারশ্রমিক কল্যাণ ফাউন্ডেশন তহবিল গঠন করে। এ তহবিল থেকে প্রাতিষ্ঠানিক ও অপ্রাতিষ্ঠানিক খাতের শ্রমিকদের কর্মস্থলে দুর্ঘটনাজনিত মৃত্যুতে, আহত, দুরারোগ্য ব্যাধিতে আক্রান্ত শ্রমিকের চিকিৎসা এবং শ্রমিকের মেধাবী সন্তানের উচ্চশিক্ষায় সহায়তা দেয়া হয়।

#

আকতারুল/আরমান/রাহাত/মোশারফ/রফিকুল/লিখন/২০২৩/১৮১৮ঘণ্টা

তথ্যবিবরণী নম্বর : ১৮২৬

**শ্রমিক কল্যাণ তহবিলে ৩ কোটি ৪৮ লাখ টাকা লভ্যাংশ জমা দিয়েছে মেঘনা পেট্রোলিয়াম ও যমুনা অয়েল**

ঢাকা, ৪ জ্যৈষ্ঠ (১৮ মে):

শ্রম ও কর্মসংস্থান মন্ত্রণালয়ের অধীন বাংলাদেশ শ্রমিক কল্যাণ ফাউন্ডেশন তহবিলে ৩ কোটি ৪৮ লাখ টাকা জমা দিয়েছে মেঘনা পেট্রোলিয়াম লি. ও যমুনা অয়েল কোম্পানি লি.।

  আজ সচিবালয়ে শ্রম সচিব মোঃ এহছানে এলাহীর হাতে কোম্পানি দু’টির প্রতিনিধিরা নিজ নিজ কোম্পানির পক্ষে গত এক বছরে তাদের কোম্পানির লভ্যাংশের চেক হস্তান্তর করেন।

 মেঘনা পেট্রোলিয়ামের জিএম মোঃ টিপু সুলতানের নেতৃত্বে ৭ সদস্যের প্রতিনিধিদল সচিবের সাথে সাক্ষাৎ করে তাদের কোম্পানির গত এক বছরের লভ্যাংশের নির্দিষ্ট অংশ ২ কোটি ৮ লাখ ৩০ হাজার ৯৮ টাকা এবং যমুনা অয়েল কোম্পানি লিমিটেডের মার্কেটিং বিভাগের ডিজিএম মোঃ খসরু আজাদের নেতৃত্বে ৬ সদস্যের প্রতিনিধিদল ১ কোটি ৪০ লাখ ৪ হাজার ৩১০ টাকার চেক শ্রম সচিবের কাছে হস্তান্তর করেন।

  বাংলাদেশ শ্রম আইন অনুযায়ী দেশি-বিদেশি কোম্পানি ও প্রতিষ্ঠানের বছর শেষে মোট লাভের ৫ ভাগের এক দশমাংশ শ্রম ও কর্মসংস্থান মন্ত্রণালয়ের অধীন বাংলাদেশ শ্রমিক কল্যাণ ফাউন্ডেশন তহবিলে জমা দেওয়ার বিধান রয়েছে। শ্রমজীবী মানুষের কল্যাণের জন্য বাংলাদেশ শ্রম আইন অনুযায়ী সরকার এ ফাউন্ডেশন তহবিল গঠন করে।

দেশি-বিদেশি এবং বহুজাতিক মিলে বর্তমানে সাড়ে তিন’শ প্রতিষ্ঠান প্রতি বছর তাদের লভ্যাংশের নির্দিষ্ট অংশ নিয়মিত এ তহবিলে জমা দিয়ে আসছে। এ তহবিলে বিভিন্ন কোম্পানির দেয়া লভ্যাংশের পুঞ্জিভূত অর্থের পরিমাণ প্রায় ৮৩০ কোটি টাকা। এ তহবিল থেকে প্রাতিষ্ঠানিক ও অপ্রাতিষ্ঠানিক খাতের শ্রমিকদের কর্মস্থলে দুর্ঘটনাজনিত মৃত্যুতে, আহত, দুরারোগ্য ব্যাধিতে আক্রান্ত শ্রমিকের চিকিৎসা এবং শ্রমিকের মেধাবী সন্তানের উচ্চশিক্ষায় সহায়তা দেয়া হয়।

  চেক হস্তান্তর অনুষ্ঠানে বাংলাদেশ শ্রমিক কল্যাণ ফাউন্ডেশনের মহাপরিচালক ড. মোল্লা জালাল উদ্দিন, কলকারখানা ও প্রতিষ্ঠান পরিদর্শন অধিদপ্তরের মহাপরিদর্শক মোঃ নাসির উদ্দিন আহমেদ, মন্ত্রণালয়ের যুগ্ম সচিব মোঃ মহিদুর রহমান, যমুনা অয়েল এর ডিজিএম (এইচআর ও ডিএলও) সৈয়দ শাহীদুল ইসলাম ও মোঃ আনোয়ারুল ইসলাম, সিবিএ সভাপতি মোঃ আবুল হোসেন, মেঘনা পেট্রোলিয়ামের ম্যানেজার মোঃ রেজা হোসাইন এবং সিবিএ সাধারণ সম্পাদক মোঃ হামিদুর রহমান উপস্থিত ছিলেন।

#

আকতারুল/আরমান/রাহাত/মোশারফ/রফিকুল/লিখন/২০২৩/১৮৩১ঘণ্টা

তথ্যবিবরণী                                                                                 নম্বর : ১৮২৫

**শেখ হাসিনার দেশ পরিচালনার স্বীকৃতি জাতিসংঘেও**

 **---তথ্য ও সম্প্রচার মন্ত্রী**

ঢাকা, ৪ জ্যৈষ্ঠ (১৮ মে):

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, প্রধানমন্ত্রী শেখ হাসিনার চিন্তাপ্রসূত কমিউনিটি ক্লিনিক ব্যবস্থা জাতিসংঘে ‘দ্য শেখ হাসিনা ইনিশিয়েটিভ’ শিরোনামে প্রস্তাব হিসেবে সর্বসম্মতিক্রমে গৃহীত হয়েছে। এতেই প্রমাণিত হয় আজকে জাতিসংঘ শেখ হাসিনার প্রশংসা করে এবং তাঁর সরকার পরিচালনার ধরন এবং জনগণের জন্য তাঁর যে কাজ এটিকে জাতিসংঘও স্বীকৃতি দেয়।

আজ সচিবালয়ে তথ্য ও সম্প্রচার মন্ত্রণালয়ের সভাকক্ষে সমসাময়িক বিষয় নিয়ে সাংবাদিকদের সাথে মতবিনিময়কালে তারা এ বিষয়ে প্রশ্ন করলে মন্ত্রী এসব কথা বলেন। তিনি বলেন, জাতিসংঘে ১৬ তারিখে যখন ‘শেখ হাসিনা ইনিশিয়েটিভ’ প্রস্তাবটি পাস হয়েছে, তখন আমাদের এখানে ১৭ তারিখ অর্থাৎ কাকতালীয়ভাবে তাঁর স্বদেশ প্রত্যাবর্তনের দিন। বিশ্বের ৭১টি দেশ বাংলাদেশের সাথে এই প্রস্তাব কো-স্পন্সর করেছে যা জাতিসংঘে সর্বসম্মতিক্রমে গৃহীত হয়েছে।

বিএনপি মহাসচিব মির্জা ফখরুল ইসলাম আলমগীরের মন্তব্য ‘মোখা’র মতো রাজনৈতিক অঙ্গনে একটা ঝড় আসছে -এ বিষয়ে প্রশ্ন করলে হাছান মাহ্‌মুদ বলেন, ‘আশ্চর্যের বিষয়, একটি প্রাকৃতিক ঘূর্ণিঝড় আমাদের দেশের উপকূলে আঘাত হানার পূর্বক্ষণে মানুষ যখন আতঙ্কিত-শঙ্কিত, মানুষ যখন জীবনের নিরাপত্তা নিয়ে চিন্তিত, সে সময় ‘মোখা’ যাতে আমাদেরকে ক্ষতিগ্রস্ত করতে না পারে সে জন্য মানুষের পাশে দাঁড়ানোর কথা, সেটি না করে বরং সেটিকে নিয়ে রাজনীতির সাথে মেলানো এবং উপহাস করা একজন রাজনীতিবিদের সাজে না।’

‘আর এখন তো ‘মোখা’ পাশ কাটিয়ে চলে গেছে, ‘মোখা’র মতোই বিএনপির আন্দোলনও পাশ কাটিয়ে চলে যাচ্ছে’ উল্লেখ করে তথ্যমন্ত্রী বলেন, ‘বিএনপি হাঁটা শুরু করছে, হাঁটুক। উনারা কিছুদিন আগে হেঁটেছেন এখন আবার সমাবেশ করবেন বলছেন, আবার পদযাত্রা কর্মসূচিও না কি দেবেন। উনারা হাঁটাহাঁটি করলে ভালো।’

বিদেশি কূটনীতিকদের নিরাপত্তা দেওয়ার বিষয়ে প্রশ্নের জবাবে সম্প্রচারমন্ত্রী হাছান বলেন, ‘সকল কূটনীতিককে নিরাপত্তা দেওয়া হয়। কিন্তু দেশে জঙ্গি তৎপরতা বৃদ্ধি পাওয়ার পর কয়েকজন কূটনীতিককে বাড়তি নিরাপত্তা দেওয়া হয়েছিলো। আমাদের সরকার অত্যন্ত সফলভাবে জঙ্গিদের দমন করতে সক্ষম হয়েছে। জঙ্গি দমনে সক্ষমতায় আমরা অনেক উন্নত বড় দেশের চেয়েও বেশি সক্ষমতা দেখাতে পেরেছি। বাংলাদেশে স্বাধীনতার পর থেকে এ রকম বাড়তি নিরাপত্তা কূটনীতিকদের দেওয়া হতো না। কয়েকজন কূটনীতিককে জঙ্গি তৎপরতা বৃদ্ধি পাওয়ার পর বাড়তি নিরাপত্তা দেওয়া হয়েছিলো। সেটি এখন যেহেতু প্রয়োজন নেই সে জন্য প্রত্যাহার করা হয়েছে। কিন্তু তাদের নিরাপত্তা অব্যাহত আছে।’

হাছান বলেন, ‘তদুপরি স্বরাষ্ট্রমন্ত্রী এটাও সুস্পষ্ট করেছেন, কেউ যদি বাড়তি নিরাপত্তা সরকারের কাছে চায় এবং সে জন্য প্রয়োজনীয় ব্যয় নির্বাহ করে, তাদের সেটি দেওয়া যেতে পারে। আর এ ক্ষেত্রে কোনো দেশের সাথে সম্পর্কের কোনো বিষয় নেই, এটি রুটিন ওয়ার্ক।’

#

আকরাম/আরমান/মোশারফ/রফিকুল/আব্বাস/২০২৩/১৯০৭ ঘণ্টা

তথ্যবিবরণী নম্বর: ১৮২৩

**আগামীকাল ইলিয়াস আহমেদ চৌধুরীর ৩২তম মৃত্যুবার্ষিকী**

ঢাকা, ৪ জ্যৈষ্ঠ (১৮ মে):

আগামীকাল ইলিয়াস আহমেদ চৌধুরী দাদাভাইয়ের ৩২তম মৃত্যুবার্ষিকী। ১৯৯১ সালের এই দিনে ৫ম জাতীয় সংসদের সদস্য থাকাকালীন অবস্থায় তিনি মৃত্যুবরণ করেন।

মাদারীপুর জেলার শিবচর উপজেলার দত্তপাড়া ইউনিয়নের বিখ্যাত জমিদার পরিবারে ১৯৩৪ সালের ১৫ আগস্ট জন্মগ্রহণ করেন ইলিয়াস আহমেদ চৌধুরী দাদাভাই। তাঁর পিতা নুরুদ্দিন আহমেদ চৌধুরী ও মাতা ফাতেমা বেগম। ইলিয়াস আহমেদ চৌধুরীর মাতা চৌধুরী ফাতেমা বেগম জাতির পিতা বঙ্গবন্ধু শেখ মুজিবুর রহমানের বড় বোন। বড় ছেলে নূর-ই-আলম চৌধুরী বর্তমানে মাদারীপুর-১ আসন তথা শিবচর থেকে ছয়বার নির্বাচিত সংসদ সদস্য এবং একাদশ জাতীয় সংসদের চিফ হুইপ। ছোট ছেলে সংসদ সদস্য মজিবুর রহমান চৌধুরী নিক্সন।

ইলিয়াস আহমেদ চৌধুরী ১৯৬৬ সালের ছয় দফা আন্দোলনে তাঁর মামা বঙ্গবন্ধু শেখ মুজিবুর রহমানের সহচর হিসেবে সক্রিয় অংশগ্রহন করেন। ঊনসত্তরের গণঅভ্যুত্থানে তিনি ছিলেন সম্মুখ সারির একজন যোদ্ধা। ১৯৭০ সালের নির্বাচনে প্রাদেশিক পরিষদের সদস্য নির্বাচিত হন। ১৯৭১ সালের মহান মুক্তিযুদ্ধের অন্যতম সংগঠক ছিলেন দাদাভাই।। মুক্তিযুদ্ধ চলাকালীন বঙ্গবন্ধু যখন পাকিস্তানের কারাগারে বন্দি, তখন তিনি মুজিব বাহিনীর কোষাধ্যক্ষ হিসেবে দায়িত্ব পালন করেন। ইলিয়াস আহমেদ চৌধুরী ১৯৭৫ সাল পরবর্তী সময়ে আওয়ামী লীগ পুনর্গঠন ও প্রধানমন্ত্রী শেখ হাসিনার স্বদেশ প্রত্যাবর্তনে গুরুত্বপূর্ণ ভূমিকা পালন করেন। মুক্তিযুদ্ধে অসামান্য অবদানের জন্য ২০২২ সালে তিনি মরণোত্তর স্বাধীনতা পুরষ্কারে ভূষিত হন।

ইলিয়াস আহমেদ চৌধুরীর মৃত্যুবার্ষিকীতে আগামীকাল বাদ আছর শিবচর উপজেলার দত্তপাড়া ইউনিয়নের নিজ বাসভবনে দোয়া ও মিলাদ মাহফিল অনুষ্ঠিত হবে।

#

নোমান/মেহেদী/পরীক্ষিৎ/রবি/কলি/মাসুম/২০২৩/১৫২০ ঘণ্টা

তথ্যবিবরণী নম্বর : ১৮২৪

**কোভিড-১৯ সংক্রান্ত সর্বশেষ প্রতিবেদন**

ঢাকা, ৪ জ্যৈষ্ঠ (১৮ মে):

          স্বাস্থ্য অধিদপ্তরের তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ৩৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ২ দশমিক ২০ শতাংশ। এ সময় ১ হাজার ৬৩৯ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৬ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৫ হাজার ৯৯৫ জন।

                                                      #

সুলতানা/আরমান/মোশারফ/রফিকুল/লিখন/২০২৩/১৬৪৮ঘণ্টা